Ваһапов конкурсы - Уфада: Казанга 10 кеше бара

	11 апрель Уфада Рәшит Ваһапов фестивале яшь башкаручылар конкурсының сайлап алу туры үтте. Әлеге чара "Туган тел" телеканалы ярдәмендә оештырылды. Жюри составында Татарстанның халык артисты, профессор Миңгол Галиев, Россиянең атказанган, Башкортостанның халык артисты Фәнәви Салихов, Уфа сәнгать көллияте укытучысы Римма Садыйкова, "Туган тел" телеканалы директоры Азат Вахитов, Ваһапов фонды директоры Рифат Фәттахов бар иде. 	 Сайлап алу нәтиҗәсендә 10 бәйгече конкурсның йомгаклау турына тәкъдим ителде. Ул Казанда 14 апрель үткәрелә , ә тагын бер сайлап алу туры шулай ук Казанда 13 апрель үтәчәк. Ваһапов конкурсы быел да яшьләр арасында зур кызыксыну уятып, рекорд куйды. Әйтик, 2013 елда конкурска 33, 2015тә - 97 гариза килгән булса, быел исә - 122! Иртәгә Казанга конкурсның жюри рәисе - дөньякүләм танылган легендар җырчы Ренат Ибраһимовның килүе көтелә. 

Рәсемнәрдә: Уфадагы конкурс күренешләре.      
	---	
Рәшит Ваһапов фестивале

	№ --- | 11.04.2017	


